Hans Kristian Skibby (DF), 2012-11-01:
Det tror jeg også jeg gav udtryk for i min ordførertale for ganske kort tid siden.
Men jeg vil rent principielt gerne spørge ordføreren om noget.
Når nu den diskussion om det med fængselsstraffe fylder så utrolig meget netop i det her lovforslag, hvordan kan det så være, at ordførerens eget parti generelt går ind for, at der skal være lavere og lavere straffe, fordi man ikke mener, at det har en præventiv effekt, men i stedet tror mere på at resocialisere og give folk terapi og alt muligt andet.
Hvordan harmonerer det med, at man nu lige pludselig i SF er blevet bannerfører for, at vi nu saftsuseme skal til at have nogle længere og strengere fængselsstraffe?
Det her lovforslag er jo langt hen ad vejen rigtig positivt, og Dansk Folkeparti har bestemt ikke noget imod, at vi går ind og kigger på, hvordan vi gør det endnu vanskeligere for folk at bedrive karteldannelse, altså virksomhed, hvor man skruer priserne kunstigt op til ugunst både for de danske forbrugere og for andre virksomheder, som køber hos de pågældende virksomheder.
Det er der slet ingen tvivl om.
Vi synes også, det er meget, meget fornuftigt, at det her forslag lægger op til øgede repressalier, og at vi også får mulighed for at gøre det vanskeligere at bedrive karteldannelse.
Det eneste sted, hvor vi er nødt til at have en betænkelighed, er der, hvor der er tale om sanktionering med op til 6 års fængsel til en eller anden direktør, som tilfældigvis er direktør i den pågældende virksomhed, eller andre i virksomheden, som set i forhold til det her lovforslag vil gøre sig kriminelle.
Det stiller vi os altså noget betænkelige over for, selv om vi jo også ønsker, at de bliver grebet, og at der bliver sanktioneret og dømt alle de steder, hvor det skal gøres, for når man begår noget ulovligt, skal man selvfølgelig også have en straf.
Og den straf skal være passende, så man ikke føler det som en gevinst i forhold til at have begået den her kriminelle handling.
Men vi er i hvert fald meget betænkelige ved udsigten til at indføre den her 6-års-strafferamme, for vi synes ikke, den er i harmoni med alle mulige andre retsprincipper, vi har i Danmark.
Altså, jeg kan f.eks. nævne, at den gennemsnitlige dom for at have begået voldtægt typisk er 2 års fængsel.
Med det her lovforslag er der så en strafferamme, der hedder 6 års fængsel for i et eller andet omfang at have bedrevet ulovlig karteldannelse som leder i en given virksomhed.
Vi tror, at det, der skal til over for danske virksomhedsejere, er, at de skal vide, at der er en større risiko for at blive grebet.
Og det er også det, man siger i nogle af de høringssvar, vi har fået, for der anbefaler man jo faktisk, at der bliver taget nogle initiativer, som skal styrke opdagelsesrisikoen.
Og det betyder jo altså, at myndighederne skal have flere værktøjer til at gå ind at kontrollere de her virksomheder og den forretning, der pågår.
Vi tror også, som det bliver anbefalet i nogle af høringssvarene, at man kan diskutere, om ikke rettighedsfrakendelse måske var en bedre straf set i forhold til de her virksomheder.
Hvis en virksomhed eksempelvis har flere brancher eller områder, som den beskæftiger sig med, skal man se, om man kan få en dom, som så gør, at virksomheden i en given periode får stækket sine muligheder for at gå ind at drive forretning på det pågældende område.
Det tror vi altså vil have en langt, langt mere præventiv effekt end det at man sender en direktør en tur bag tremmer.
Vi tror også, at der med det her lovforslag, hvis det bliver vedtaget med de 6 års fængsel som strafferamme, vil blive kørt en række sager, og så vil det bagefter også rejse en lang række af principielle spørgsmål i forhold til, hvordan mange af de danske virksomheder, vi har i dag, er organiseret.
Én koncern består jo af mange, mange selskaber, som den har under sig, og nogle af selskaberne har ledelser, hvor man på kryds og tværs er en del af ledelsen.
Der er nogle steder, hvor en koncerndirektør er involveret i nogle af datterselskaberne, og i andre datterselskaber er koncerndirektøren ikke en del af ledelsen.
Derfor skal man altså også ind at diskutere, hvordan det vil blive håndhævet i den praktiske virkelighed, og hvis man skal til at gå ind i den side af sagen, tror vi altså, at det vil være forbundet med mange uafklarede spørgsmål.
Sluttelig vil jeg sige, at det jo selvfølgelig også er en kende morsomt, at vi gang på gang her i Folketinget, når vi har haft store principielle debatter om retssikkerheden for ofre og andre, som bliver udsat for vold og alt muligt andet, har oplevet, at især Socialistisk Folkeparti har haft en indstilling, hvor de har sagt: Jamen det her med at putte folk i spjældet har ikke nogen præventiv, gavnlig effekt; det er derimod resocialisering og forebyggende indsats og alt muligt andet, som skal gøre sig gældende.
Men altså, fred være med det.
Vi støtter initiativet om, at vi skal have gjort noget ved karteldannelser, og vi skal også give myndighederne nogle flere værktøjer.
Men vi tror desværre ikke, at den her del af lovforslaget, som vi har talt meget om i dag, netop det med fængselsstraffen som noget nyt, vil blive det bærende element i at få gjort det mindre interessant for virksomhedsejere at bedrive karteldannelsesforretninger.
Og det er mulighederne for at frakende dem rettigheden til at udøve virksomhed – og så store bøder.
Det er det, der skal til.